李偉文 (警察)

李偉文，前香港警察，因為喺元朗站襲擊事件當日擔任元朗警區指揮官，被指失職，成為一啲香港反送中運動參與者批評投訴嘅對象。

警隊服役生涯 
李偉文喺1983年加入香港警察，2017年獲擢升為總警司，曾經做過刑事部支援科，之後調任做元朗警區指揮官，直到2020年2月退休。喺元朗警區工作期間，佢亦有負責一啲警察同非華裔社群聯繫等嘅警民關系社區工作。

前後服務警隊37年。經過半年冷河期之後轉職勤豐金控旗下勤豐管理咨詢服務有限公司，獲委任為顧問。

爭議

元朗站襲擊事件嘅角色：被舉報觸犯公職人員行為失當罪 
喺元朗站襲擊事件嗰陣，佢係元朗警區指揮官。但好多被襲擊人士向警察求助，警察都未有理會。結果李偉文同一啲其他相關嘅警務人員，都被唔少反送中運動參與者批評同抗議。關於佢嘅批評，除咗事件本身襲擊咗好多反送中運動嘅示威者外，仲有就係佢本身喺7月21號當日負責部署決定，另外事件之後第二日，佢被批評多番迴避到警署抗議嘅議員同市民。而部分運動參與者，例如民主黨立法會議員林卓廷，之後就舉報觸犯公職人員行為失當罪。不過，由於政府對涉案警務人員嘅調查進度緩慢，所以亦招來呢啲參與者嘅批評。

喺2020年10月，包括李偉文在內嘅一啲喺反送中運動入面鎮壓示威者嘅警務人員，獲頒授香港警察榮譽獎章，當中政府甚至稱讚李偉文「表現出色，克盡厥職，堪稱典範」，林卓廷亦批評，唔追究佢嘅李偉文刑事責任，反而對佢嘉許，咁樣會令警察更加有恃無恐。

香港警察
香港警察暴力